[pic] | COMISIA COMUNITĂŢILOR EUROPENE |

Bruxelles, 18.7.2007

COM(2007) 427 final

Propunere de

DECIZIE A CONSILIULUI

privind adoptarea regulamentului de procedură al Comitetului Fondului European de Dezvoltare

(prezentată de Comisie)

EXPUNERE DE MOTIVE

În cadrul Comisiei a fost creat un Comitet al Fondului European de Dezvoltare (FED) pentru resursele Fondului European de Dezvoltare pe care le administrează aceasta, în conformitate cu articolul 8 din Acordul intern[1] privind Acordul de parteneriat ACP-CE semnat la Cotonou la data de 23 iunie 2000 şi modificat prin acordul semnat la Luxemburg la data de 25 iunie 2005.

Acordul intern va intra în vigoare după încheierea procedurilor de ratificare. Cu toate acestea, printr-o decizie a reprezentanţilor guvernelor statelor membre, reuniţi în cadrul Consiliului la data de 17 iulie 2006[2], anumite dispoziţii ale acordului, inclusiv articolul 8 (crearea şi funcţionarea comitetului) au fost aplicate cu titlu provizoriu de la o dată anterioară.

Articolul 8 alineatul (5) din acordul intern stipulează că, hotărând în unanimitate, Consiliul trebuie să adopte regulamentul de procedură al Comitetului FED.

Prin urmare, Comunitatea trebuie să adopte noul regulament de procedură al Comitetului FED în scopul de a-i permite să îşi îndeplinească obligaţiile care îi revin în conformitate cu acordul intern.

Proiectul regulamentului de procedură pentru Comitetul FED, care este inclus în propunerea de decizie, a fost adaptat în aşa fel încât să respecte dispoziţiile noului acord intern care îl privesc. Acesta ia totodată în considerare rezultatele exerciţiului de simplificare şi armonizare al Comisiei în domeniul comitetelor şi regulamentul de procedură standard aprobat de Comisie ca parte din exerciţiul acesteia.

Prin urmare, Comisia propune adoptarea de către Consiliu a deciziei anexate.

Propunere de

DECIZIE A CONSILIULUI

privind adoptarea regulamentului de procedură al Comitetului Fondului European de Dezvoltare

CONSILIUL UNIUNII EUROPENE,

având în vedere Tratatul de instituire a Comunităţii Europene,

având în vedere Acordul de parteneriat între membrii statelor din Africa, Caraibe şi Pacific, pe de o parte, şi Comunitatea Europeană şi statele membre ale acesteia, pe de altă parte, acord semnat la Cotonou la data de 23 iunie 2000[3] şi revizuit la Luxemburg la data de 25 iunie 2005 [4] (denumit în continuare „Acordul de parteneriat ACP-CE”),

având în vedere Acordul intern dintre reprezentanţii guvernelor statelor membre, reuniţi în cadrul Consiliului, privind finanţarea asistenţei comunitare în cadrul financiar multianual pentru perioada 2008-2013, în conformitate cu Acordul de parteneriat ACP-CE şi alocarea asistenţei financiare pentru ţările şi teritoriile de peste mări cărora li se aplică dispoziţiile părţii patru din Tratatul CE[5] (denumit în continuare „Acord intern”), în special articolul 8 alineatul (5),

având în vedere Regulamentul 2007/…/CE al Consiliului privind punerea în aplicare a celui de-al 10-lea Fond European de Dezvoltare (denumit în continuare „Al 10-lea FED”) în cadrul Acordului de parteneriat ACP-CE[6] (denumit în continuare „Regulament de punere în aplicare a celui de-al 10-lea FED”),

având în vedere Decizia 2001/822/CE a Consiliului din 27 noiembrie 2001 privind asocierea ţărilor şi teritoriilor de peste mări la Comunitatea Europeană[7], astfel cum a fost modificată prin Decizia 2007/249/CE a Consiliului din 19 martie 2007[8] (denumită în continuare „Decizia de asociere peste mări”),

având în vedere propunerea Comisiei[9],

DECIDE:

Articolul 1

Se adoptă regulamentul de procedură al Comitetului Fondului European de Dezvoltare prevăzut în anexă.

Articolul 2

Până la intrarea în vigoare a acordului intern, regulamentul de procedură al Comitetului Fondului European de Dezvoltare se aplică numai în cazul necesităţilor de programare şi al procedurilor decizionale conexe menţionate în titlurile II şi III din Regulamentul de punere în aplicare a celui de-al 10-lea FED şi, în ceea ce priveşte ţările şi teritoriile de peste mări, la articolele 20 şi 24 din Decizia de asociere peste mări.

Articolul 3

Prezenta decizie intră în vigoare la data publicării în Jurnalul Oficial al Comunităţilor Europene .

Adoptată la Bruxelles, […]

Pentru Consiliu

Preşedintele

ANEXĂ

REGULAMENTUL DE PROCEDURĂ al Comitetului Fondului European de Dezvoltare

Articolul 1

Structură

Comitetul Fondului European de Dezvoltare, denumit în continuare „comitetul”, este compus din delegaţiile statelor membre, denumite în continuare „delegaţii” şi este prezidat de un reprezentant al Comisiei.

Un observator din partea Băncii Europene de Investiţii participă la lucrările comitetului atunci când sunt dezbătute aspecte care privesc banca.

Un reprezentant al Secretariatului General al Consiliului ia parte la şedinţe în calitate de observator.

Articolul 2

Sesizarea comitetului

1. Sesizarea comitetului se face în cazurile şi în conformitate cu procedurile stabilite de Regulamentul 2007/.../CE al Consiliului privind punerea în aplicare a celui de-al 10-lea Fond European de Dezvoltare în cadrul Acordului de parteneriat ACP-CE[10] (denumit în continuare „Regulament de punere în aplicare a celui de-al 10-lea FED”) şi, după caz, de Decizia 2001/822/CE a Consiliului din 27 noiembrie 2001 privind asocierea ţărilor şi teritoriilor de peste mări („Decizia de asociere peste mări”), astfel cum a fost modificată prin Decizia 2007/249/CE a Consiliului din 19 martie 2007[11]. Ţinând seama de responsabilităţile conferite acestuia prin Decizia de asociere peste mări, se face referire la comitet astfel: „comitetul FED-TTPM”.

2. Pe lângă cazurile de sesizare prevăzute la alineatul (1):

(a) la fiecare şedinţă, Comisia înaintează comitetului o listă a deciziilor adoptate în perioada anterioară, în temeiul articolului 11 alineatul (2) şi articolului 12 din Regulamentul de punere în aplicare a celui de-al 10-lea FED;

(b) comitetul este informat cât mai curând posibil cu privire la întârzierile sau dificultăţile întâmpinate în punerea în aplicare a programelor anuale de acţiune, a programelor speciale de sprijin şi a măsurilor speciale care ar putea implica angajamente suplimentare semnificative sau schimbări majore susceptibile să atragă sesizarea obligatorie în temeiul dispoziţiilor Regulamentului de punere în aplicare a celui de-al 10-lea FED.

Articolul 3

Convocarea şedinţelor

1. Comitetul este convocat de către preşedinte, fie la iniţiativa acestuia, fie la cererea a cel puţin 5 state membre.

2. Şedinţele comune ale comitetului cu alte comitete pot fi convocate pentru a discuta aspecte de interes comun din sfera de responsabilitate a acestora.

Articolul 4

Ordinea de zi

1. Preşedintele elaborează un proiect de ordine de zi şi îl prezintă comitetului.

2. Ordinea de zi trebuie să facă distincţia între:

- măsuri propuse cu privire la care se solicită avizul comitetului, în conformitate cu procedurile de gestionare prevăzute la articolul 11 alineatul (3) din Regulamentul de punere în aplicare a celui de-al 10-lea FED;

- alte aspecte prezentate comitetului în temeiul articolului 11 alineatele (4) şi (5) din Regulamentul de punere în aplicare a celui de-al 10-lea FED, fie la iniţiativa preşedintelui, fie la solicitarea scrisă a unui membru al comitetului.

3. Orice delegaţie poate solicita includerea unui punct pe ordinea de zi a şedinţelor comitetului. Informaţiile relevante privind aceste puncte pot fi oferite verbal.

4. Ordinea de zi include aprobarea procesului-verbal al şedinţei anterioare.

Articolul 5

Documentaţia care se trimite membrilor comitetului

1. Preşedintele, prin intermediul secretariatului, trimite membrilor comitetului invitaţia de a participa la şedinţă, proiectul ordinii de zi şi măsurile propuse asupra cărora se solicită avizul comitetului, precum şi orice alte documente de lucru, în conformitate cu articolul 13 alineatul (2), cu cel puţin 15 zile lucrătoare înainte de data şedinţei.

2. În cazuri de urgenţă şi în cazul în care măsurile care trebuie adoptate trebuie aplicate imediat, preşedintele poate, la cererea unui membru al comitetului sau din proprie iniţiativă, să scurteze perioada menţionată la alineatul (1) la cinci zile lucrătoare înainte de data şedinţei.

3. Cu titlu de excepţie, în cazuri justificate corespunzător de extremă urgenţă (de exemplu, în cazul în care ţara beneficiară se confruntă cu situaţii economice, sociale şi politice grave, catastrofe naturale, crize umanitare sau situaţii externe similare care necesită o reacţie foarte rapidă), preşedintele poate, la cererea unui membru al comitetului sau din proprie iniţiativă, să facă abstracţie de termenele prevăzute la alineatele (1) şi (2) de mai sus.

4. Alineatele (2) şi (3) ale prezentului articol nu se aplică documentelor de strategie şi programelor indicative multianuale şi nici modificărilor aduse acestora în urma evaluării intermediare şi a evaluării finale menţionate la articolele 4 şi 5 din Regulamentul de punere în aplicare a celui de-al 10-lea FED.

5. În cazul propunerilor prezentate, spre avizare, comitetului prin procedura orală, delegaţiile ar trebui să informeze în scris secretariatul comitetului cu cel puţin trei zile lucrătoare înainte de data şedinţei, cu privire la:

- punctele la care îşi pot da deja acordul de principiu şi pe care le propun spre a fi incluse ca puncte A (cu sau fără observaţii sau solicitări de informaţii suplimentare) pe ordinea de zi menţionată la articolul 4 alineatul (1) şi

- punctele despre care consideră că este necesar să se discute şi pe care le propun spre a fi introduse ca puncte B.Delegaţiile formulează observaţii sau cereri de informaţii suplimentare în scris şi în acelaşi termen.

Comisia furnizează informaţii suplimentare şi răspunde observaţiilor, atunci când este posibil, în scris şi înainte de şedinţa comitetului.

Articolul 6

Transmiterea documentelor de strategie către Adunarea Parlamentară Paritară

În conformitate cu articolul 4 alineatul (5) din Regulamentul de punere în aplicare a celui de-al 10-lea FED, secretariatul comitetului transmite, spre informare, documentele de strategie către Adunarea Parlamentară Paritară, atunci când le trimite delegaţiilor comitetului.

Articolul 7

Avizul comitetului

1. Atunci când o problemă este înaintată comitetului, spre avizare, aceasta este dezbătută în condiţiile şi în conformitate cu procedura stabilită la articolul 11 alineatul (3) din Regulamentul de punere în aplicare a celui de-al 10-lea FED şi la articolul 8 alineatele (2) şi (3) din Acordul intern dintre reprezentaţii guvernelor statelor membre, reuniţi în cadrul Consiliului, privind finanţarea asistenţei comunitare în cadrul financiar multianual pentru perioada 2008-2013, în conformitate cu Acordul de parteneriat ACP-CE şi alocarea asistenţei financiare pentru ţările şi teritoriile de peste mări cărora li se aplică dispoziţiile părţii patru din Tratatul CE[12] (denumit în continuare „Acordul intern”).

2. Atunci când se foloseşte procedura orală şi se face o schimbare substanţială sau se adaugă noi elemente faptice la propunerile de măsuri în timpul şedinţei, preşedintele, din proprie iniţiativă sau la cererea unui stat membru, poate amâna votul privind un anumit punct de pe ordinea de zi până la sfârşitul şedinţei sau până la o şedinţă ulterioară.

3. În cazul în care, în situaţia descrisă la alineatul (2), preşedintele nu decide să amâne votul, la cererea uneia sau mai multor delegaţii, aceasta(acestea) îşi poate(pot) exprima rezerva, care poate fi retrasă în termen de maxim trei zile lucrătoare începând din ziua următoare şedinţei. Avizul comitetului se înregistrează ca definitiv la expirarea acestei perioade. Comisia informează statele membre cu privire la poziţia definitivă adoptată de statul membru(statele membre) a cărui(căror) delegaţie şi-a exprimat rezerva în cadrul comitetului.

4. La cererea unei delegaţii, votul cu privire la un punct de pe ordinea de zi poate fi amânat în cazul în care documentele referitoare la un anumit punct nu au fost transmise membrilor comitetului în termenul prevăzut la articolul 5 alineatele (1) şi (2). În acest caz, preşedintele poate decide prelungirea perioadei de consultare până cel mult la sfârşitul şedinţei următoare. Atunci când este necesar, se poate recurge la procedura scrisă prevăzută la articolul 9 din prezentul regulament de procedură.

Cu toate acestea, la propunerea preşedintelui sau la cererea unui membru al comitetului, comitetul poate decide cu majoritatea simplă a membrilor săi să păstreze acest punct pe ordinea de zi datorită caracterului urgent al problemei.

5. În contextul unei examinări a programelor anuale de acţiune, orice delegaţie poate solicita retragerea unui proiect sau program din programul anual de acţiune. Dacă această solicitare este susţinută de o minoritate de blocaj a delegaţiilor, astfel cum este stipulat la articolul 9 alineatul (3), coroborat cu articolul 8 alineatul (2) din acordul intern, programul anual de acţiune se adoptă de către Comisie fără proiectul sau programul în cauză, în conformitate cu procedurile de gestionare menţionate la articolul 11 alineatul (3) din Regulamentul de punere în aplicare a celui de-al 10-lea FED. Cu excepţia cazului în care Comisia, în acord cu opiniile delegaţiilor comitetului, nu doreşte să continue proiectul sau programul retras, acesta va fi prezentat încă o dată comitetului în afara programului anual de acţiune sub forma unei propuneri financiare care se adoptă de Comisie în conformitate cu procedurile de gestionare stabilite la articolul 11 alineatul (3) din Regulamentul de punere în aplicare a celui de-al 10-lea FED.

Articolul 8

Schimbul de opinii

1. În conformitate cu articolul 11 alineatul (4) din Regulamentul de punere în aplicare a celui de-al 10-lea FED, comitetul efectuează un schimb de opinii privind concluziile generale ale evaluărilor operaţionale anuale şi ale raportului anual menţionate la articolul 14 alineatul (3) din Regulamentul de punere în aplicare a celui de-al 10-lea FED. Fiecare delegaţie poate, de asemenea, solicita un schimb de opinii privind evaluările menţionate la articolul 15 alineatul (2) din Regulamentul de punere în aplicare a celui de-al 10-lea FED.

Fiecare delegaţie poate invita Comisia, în orice moment, să furnizeze comitetului informaţii şi să efectueze un schimb de opinii pe teme legate de atribuţiile descrise la articolul 11 alineatul (2) din Regulamentul de punere în aplicare a celui de-al 10-lea FED.

2. Astfel de schimburi de opinii pot conduce la formularea de către delegaţii a unor recomandări pe care Comisia le ia în considerare. Procesul-verbal al comitetului prezintă intervenţiile făcute. O intervenţie susţinută de o majoritate calificată a delegaţiilor, astfel cum este stipulat la articolul 8 alineatul (3), coroborat cu articolul 8 alineatul (2) din acordul intern, este înregistrată ca recomandare.

Articolul 9

Reprezentare şi cvorum

1. Fiecare delegaţie este considerată un singur membru al comitetului. Fiecare stat membru decide componenţa delegaţiei sale şi informează preşedintele cu privire la aceasta.

2. Cu aprobarea preşedintelui, delegaţiile pot fi însoţite de experţi neguvernamentali, pe cheltuiala statului membru în cauză. Aprobarea preşedintelui se bazează pe notificarea în scris în prealabil a secretariatului comitetului de către delegaţii cu privire la faptul că doresc să fie însoţite pentru un anumit punct de pe ordinea de zi. În cazul în care preşedintele nu are obiecţii cu privire la participarea unui expert înaintea respectivei şedinţe a comitetului, se consideră că permisiunea este acordată.

3. O delegaţie poate, dacă este necesar, să reprezinte cel mult un alt stat membru. Preşedintele comitetului este informat în scris, cel târziu până la începerea şedinţei, de delegaţia care este reprezentată.

4. Cvorumul necesar pentru ca deliberările comitetului să fie valabile este acela care permite emiterea unui aviz cu majoritate calificată în conformitate cu articolul 11 alineatul (3) din Regulamentul de punere în aplicare a celui de-al 10-lea FED.

Articolul 10

Admiterea terţilor

1. Preşedintele poate decide să audieze experţi cu privire la anumite puncte, la cererea unei delegaţii sau din proprie iniţiativă.

2. Respectivii experţi şi cei menţionaţi la articolul 7 alineatul (2) nu sunt prezenţi şi nu iau parte la vot.

Articolul 11

Procedura scrisă

1. În cazul în care măsurile propuse trebuie supuse unei proceduri scrise, delegaţiile au la dispoziţie 15 zile lucrătoare de la trimiterea propunerilor pentru a adopta o poziţie. Orice delegaţie a comitetului care nu îşi exprimă opoziţia sau intenţia de a se abţine înainte de termenul stabilit în scrisoare se consideră că şi-a dat acordul tacit cu privire la propunere.

În cazuri de urgenţă sau extremă urgenţă, se aplică termenele prevăzute la articolul 5 alineatele (2) şi (3). Cazul de urgenţă sau extremă urgenţă trebuie justificate corespunzător, în scris, de către Comisie. Se consideră că delegaţiile şi-au dat acordul numai în cazul în care a fost notificat în mod expres. Absenţa notificării în termen de 48 de ore se consideră abţinere.

2. Cu toate acestea, în cazul în care un membru al comitetului solicită ca propunerile de măsuri să fie luate în discuţie în cadrul unei şedinţe a comitetului, procedura scrisă se încheie şi măsurile propuse se reportează pentru şedinţa următoare a comitetului.

3. Comisia informează în scris membrii comitetului cu privire la rezultatul procedurii scrise imediat după adoptarea deciziei în cauză.

Articolul 12

Secretariatul

Serviciile de secretariat pentru comitet sunt asigurate de către Comisie.

Articolul 13

Procesul-verbal şi raportul de sinteză al şedinţelor

Procesul-verbal al fiecărei şedinţe se elaborează sub auspiciile preşedintelui şi conţine opiniile exprimate cu privire la măsurile propuse şi poziţiile exprimate în timpul şedinţei. Procesul-verbal se trimite membrilor Comisiei în termen de 15 zile lucrătoare.

Delegaţiile trimit preşedintelui orice observaţii scrise pe care le au cu privire la procesul-verbal. Comitetul este informat asupra acestui fapt; în cazul în care există puncte de vedere divergente, modificarea propusă se discută în cadrul comitetului. În cazul în care dezacordul persistă, modificarea propusă se anexează la procesul-verbal.

Articolul 14

Lista de prezenţă

1. La fiecare şedinţă, preşedintele întocmeşte o listă de prezenţă specificând autorităţile sau organismele din care fac parte participanţii. Lista de prezenţă va fi distribuită participanţilor pe parcursul şedinţei.

2. La începutul fiecărei şedinţe, oricare delegaţie a cărei participare la lucrările comitetului reprezintă un conflict de interese cu privire la un anumit punct de pe ordinea de zi trebuie să comunice preşedintelui această situaţie. Membrii delegaţiilor care nu aparţin unei anumite autorităţi sau organizaţii dintr-un stat membru trebuie să semneze o declaraţie care atestă că participarea lor nu creează niciun conflict de interese.

În cazul unui asemenea conflict de interese, membrul în cauză trebuie să se retragă, la cererea preşedintelui, atunci când se discută punctele relevante de pe ordinea de zi.

Articolul 15

Corespondenţa

1. Corespondenţa privind comitetul este adresată Comisiei, în atenţia secretariatului comitetului.

2. Corespondenţa adresată delegaţiilor de către secretariat se trimite şi reprezentanţei permanente a statului membru în cauză, pe calea electronică cea mai rapidă şi mai sigură.

3. În afară de situaţiile excepţionale, corespondenţa dintre Comisie şi delegaţii se trimite în ambele direcţii prin mijloacele informatice prevăzute în acest scop.

Articolul 16

Transparenţa

1. Principiile şi condiţiile care privesc accesul public la documente, care se aplică în cazul Comisiei, se aplică şi în cazul comitetului. În cazul în care o asemenea solicitare se trimite unui stat membru, acesta trebuie să acţioneze în conformitate cu articolul 5 din Regulamentul (CE) nr. 1049/2001 al Parlamentului European şi al Consiliului din 30 mai 2001 privind accesul public la documentele Parlamentului European, ale Consiliului şi ale Comisiei.

2. Lucrările comitetului au caracter confidenţial pentru toţi participanţii.

Articolul 17

Cheltuieli de funcţionare

1. Cheltuielile de funcţionare ale comitetului, inclusiv cele de călătorie ale unui participant pentru fiecare stat membru, sunt suportate de Comisie.

2. Comisia este autorizată să ramburseze cheltuielile de cazare şi transport ale experţilor invitaţi în temeiul articolului 8 alineatul (1).

3. Comisia pune la dispoziţia comitetului locaţia şi resursele materiale necesare activităţii acestuia.

[1] ACORDUL INTERN dintre reprezentanţii guvernelor statelor membre, reuniţi în cadrul Consiliului, privind finanţarea asistenţei comunitare în cadrul financiar multianual pentru perioada 2008-2013, în conformitate cu Acordul de parteneriat ACP-CE şi alocarea asistenţei financiare pentru ţările şi teritoriile de peste mări cărora li se aplică dispoziţiile părţii patru din Tratatul CE (JO L 247, 9.9.2006, p. 32).

[2] DECIZIA REPREZENTANŢILOR GUVERNELOR STATELOR MEMBRE, REUNIŢI ÎN CADRUL CONSILIULUI, privind aplicarea cu titlu provizoriu a Acordului intern dintre reprezentanţii guvernelor statelor membre, reuniţi în cadrul Consiliului, privind finanţarea asistenţei comunitare în cadrul financiar multianual pentru perioada 2008-2013, în conformitate cu Acordul de parteneriat ACP-CE şi alocarea asistenţei financiare pentru ţările şi teritoriile de peste mări cărora li se aplică dispoziţiile părţii patru din Tratatul CE (JO L 247, 9.9.2006, p. 30).

[3] JO L 317, 15.12.2000, p. 3.

[4] JO L 209, 11.8.2005, p. 27.

[5] JO L 247, 9.9.2006, p. 32.

[6] […]

[7] JO L 314, 30.11.2001, p. 1.

[8] JO L 109, 26.4.2007, p. 33.

[9] […]

[10]

[11] JO L 109, 26.4.2007, p. 33.

[12] JO L 247, 9.9.2006, p. 32.